Predkladacia správa

Materiál sa predkladá na základe úlohy B/2 uznesenia vlády č. 639/2002.
Predkladaný materiál je aktualizovaným koncepčným zámerom Projektu modernizácie systému zdravotníctva a vychádza zo schváleného Programového vyhlásenia vlády na roky 2002 - 2006, v ktorom sú nanovo definované základné nástroje a ciele nevyhnutných reformných opatrení plánovaných v sektore zdravotníctva. 
Finančné prostriedky potrebné na realizáciu navrhovaného projektu budú získané prostredníctvom úveru od Svetovej banky vo výške 3,6 mld. SK. Jeho čerpanie  bolo schválené zákonom o štátnom rozpočte na rok 2003. Úver dosahuje výšku 3,6 mld., z ktorých v roku 2003 môže byť  vyčerpaná čiastka 400 mil. Sk.

Predkladaný koncepčný zámer predpokladá, že podpora Projektu modernizácie systému zdravotníctva bude smerovať do šiestich  hlavných oblastí:      
a.)	informatizácia zdravotníctva (vrátane stanovenia základných prvkov ochrany zdravotnej dokumentácie, toku dokumentov medzi aktérmi trhu a bezpečnosti dát),
b.)	zvýšenie alokatívnej a technickej efektívnosti v systéme zdravotníctva zavedením systémových zmien, 
c.)	monitorovanie a usmerňovanie verejnej mienky a komunikácia reformy, 
d.)	zavedenie systému kvality a kontrolingu v zdravotníctve,
e.)	vytvorenie systému sociálnej medicíny,
f.)	vzdelávanie a manažment riadiacich pracovníkov.

Koncepčný zámer projektu nemá finančný, ekonomický, environmentálny dopad, ani vplyv na zamestnanosť. Dopady pripravovaného projektu budú zhodnotené v definitívnom návrhu projektu po prerokovaní podmienok úveru so Svetovou bankou.

Definitívny návrh projektu  bude vypracovaný v spolupráci so Svetovou bankou a na základe navrhovaného uznesenia bude predložený na rokovanie vlády do augusta 2003.

Materiál je predkladaný bez rozporov v medzirezortnom pripomienkovom konaní.